史弥宁
送武冈法曹江叔文
赪乌喷晓金溶溶，入檐涨帽梅花风。
寒香唤我度篱落，蹋破藓碧巡芳丛。
弥襟清兴不可柰，瓮云渴想佳人同。
长须急走喘且汗，曰有重客过匆匆。
撑犁颇亦眷岑绝，跫音满尉逃虚空。
出门一粲辄倾盖，岩电烂烂惊王戎。
长笺衔袖照屋壁，明珠大贝来龙宫。
建安昔者富奇士，迄今代有文章公。
儿童惯见此客否，气象盍求古人中。
翻思槐市出处异，一官何幸俱湘东。
夜阑秉烛浮大白，款接软语春怡融，
公车荐墨行蜚动，腾身隐去陪鸳鸿。
得时要不负所学，鼎鼎事业摩苍穹。
平生琢句肯浪与，持此饯别今文通。